鼓吹曲辭 鼓吹鐃歌 苞枿
作者：柳宗元
朝代：唐

paragraphs: 苞枿𪒶矣，惟根之蟠。
彌巴蔽荆，負南極以安。
曰我舊梁氏，輯綏艱難。
江漢之阻，都邑固以完。
聖人作，神武用。
有臣勇智，奮不以衆。
投跡死地，謀猷縱。
化敵爲家，慮則中。
浩浩海裔，不威而同。
係縲降王，定厥功。
澶漫萬里，宣唐風。
蠻夷九譯，咸來從。
凱旋金奏，象形容。
震赫萬國，罔不龔。